በሦስት ቀናት ውስጥ 200 ያህል የጦር መሣሪያዎች ተያዙ
የፌዴራል ፖሊስ ኮሚሽን በሦስት ቀናት ውስጥ ብቻ 200 ሕገወጥ የጦር መሣሪያዎች እንደተያዙ አስታወቀ፡፡ ከጊዜ ወደ ጊዜ እየረቀቀና እየጨመረ የመጣውን የሕገወጥ መሣሪያዎች ዝውውር ለመግታት ፖሊስ የተለያዩ ዘዴዎችን እየተጠቀመ መሆኑን የገለጸው ኮሚሽኑ፣ በሦስት ቀናት ውስጥ የተያዙ ሕገወጥ መሣሪያዎችን ዝርዝር ይፋ አድርጓል፡፡ ሰባ ክላሽኒኮቭ መሣሪያዎች ጭኖ ከጋምቤላ ወደ አዲስ አበባ ሲጓዝ የነበረው ኮድ 3-02265 ኢት የሆነ የውኃ ቦቴ ኅዳር 12 ቀን 2012 ዓ.ም. ቡኖ በደሌ ዞን ሲደርስ በቁጥጥር ሥር መዋሉ ሪፖርት ተደርጓል፡፡ ሕገወጥ መሣሪያውና አሽከርካሪው በቁጥጥር ሥር የዋሉት ፖሊስ ከኅብረተሰቡ በደረሰው ጥቆማ መሠረት ባደረገው ክትትል ነው ተብሏል፡፡ በደሌ ከተማ ውስጥ በቁጥጥር ሥር በዋለው አሽከርካሪ ላይ ፖሊስ ምርመራ እያካሄደ አንደሆነም ታውቋል፡፡ በነዳጅ ማስቀመጫ ታንከር ውስጥ 34 ሽጉጦችን ደብቆ ወደ አዲስ አበባ የገባ ኮድ 3-63951 ኦሮ ሚኒባስም ኅዳር 16 ቀን 2012 ዓ.ም. በቁጥጥር ሥር መዋሉ ተገልጿል፡፡ መነሻው ከሐረር ከተማ እንደሆነ የተነገረለት ሚኒባስ በነዳጅ ማጠራቀሚያ ሰልቫቲዮ ውስጥ በተዘጋጀለት በብረት የተሠራ መደበቂያ፣ በፕላስቲክና በፕላስተር የታሸጉ ሽጉጦችን ጭኖ አዲስ አበባ እንደገባ በቁጥጥር ሥር መዋሉ ተሰምቷል፡፡ ኅዳር 16 ቀን 2012 ዓ.ም. በቁጥጥር ሥር ሲውል በተደረገበት ፍተሻ 33 አስታር ሽጉጦችና አንድ ማካሮቭ ሽጉጥ ተገኝቶበታል ተብሏል፡፡ የብሔራዊ መረጃና የደኅነነት አገልግሎት ከአዲስ አበባ ፖሊስ ኮሚሽን ጋር በመቀናጀት፣ በቁጥጥር ሥር የዋለውን ሕገወጥ መሣሪያ ለማግኘት ከአራት ሰዓት በላይ የፈጀ ፍተሻ ተደርጓል፡፡ ኅዳር 17 ቀን 2012 ዓ.ም. ከቀኑ ስድስት ሰዓት አካባቢም አዋሽ በአል በረከቴ ጉምሩክ መቆጣጠሪያ ጣቢያ በድብቅ ሊያልፉ የነበሩ 80 የክላሽኒኮቭ ጥይቶች በቁጥጥር ሥር መዋላቸውንም ኮሚሽኑ ሪፖርት አድርጓል፡፡ ኅዳር 9 ቀን 2012 ዓ.ም. በዚሁ በአል በረከቴ ኬላ የጉምሩክ ኮሚሽን ሠራተኞች ባደረጉት ፍተሻ በድብቅ ሊያልፉ የነበሩ 218 ጥይቶች፣ 126 የብሬንና 92 የክላሽኒኮቭ ጥይቶች ተይዘዋል፡፡ ሕገወጥ መሣሪያዎቹን የጫነው ኮድ 3-62743 ኦሮ የሕዝብ ማመላለሻ ከአራት ተጠርጣሪዎች ጋር መያዙን ያስታወቀው የገቢዎች ሚኒስቴር ነው፡፡ በተመሳሳይ ቀን በሞያሌ ጉምሩክ ቅርንጫፍ ጽሕፈት ቤት ሞያሌ መቆጣጠሪያ ጣቢያ ኬላ በተደረገ ፍተሻ፣ ዘጠኝ የቱርክ ሥሪት ሽጉጦች ከ96 ጥይቶች ጋር ጭኖ ወደ ሞያሌ ሊገባ የሞከረ የሕዝብ ማመላለሻ ኮድ 3-47008 ኦሮ በቁጥጥር ሥር መዋሉ ተገልጿል፡፡ ኅዳር 10 ቀን 2012 ዓ.ም. በአልበረከቴ ጣቢያ 137 የክላሽኒኬቭ ጥይቶች ጭኖ ለማለፍ የሞከረ ኮድ 3-67409 ኦሮ ሚኒባስ በቁጥጥር ሥር መዋሉም ታውቋል፡፡ 